日遙
庚申十月初三日日本九州肥後国熊本本妙寺居被虜子余大男謹再拝上答書于朝鮮国慶尚道河東西良谷居 父母主号余生員諱壽禧氏宅伝事千万以外伏受 親茲手書憑審 父母両体依恙迄今平保年末未衰老琴調瑟和之音開緘欲読感涙先零此乃天之所眷耶抑亦神之所助乎渺不知所由不勝祝手感賀之至迷子大男特蒙家世積善之余慶更頼岩堂勧学之早其於被虜之日不畏霜刃之翻而只書独上寒山石径斜白雲生処在人家之二句而上之則上官曰此非庸常之子也招置席側而解衣衣我退食食我如是愛護数月之後先送于此国肥後之地命令削髪為僧而自其初至于今只誦法華経歴朝過夕忘艱寒而免飢而已矣雖然自初被虜之日今至二十八年而二十八年之中毎盥手而焚香朝向日而祝之夕拝仏而告之曰吾家祖宗之代別無積不善之殃哀我孤僧有何罪辜已擄久而落於無何之域乎如是号告非一朝一夕而度矣今受千千望外之言則子之私情竊以為二十八年祈祷之応也大抵子本情則切欲今附伝信之人奔走往拝両堂之下如意布告積年欝陶之懐而其於当日之夕雖委命而不悔矣最可恨者別無他故子乃迄今食主之食衣主之衣者故也如此厳刑之国夫何能以其心為心乎伏乞 厳慈氏少寬両胸于四五年間何如子之内意徐将下書号泣哀陳于国将及州守之前誠二三年為恨哀請之則彼皆以父母之子也而豈無同情激感之理乎若於早晩天道好環更得帰国之慶則両体無子而有子迷子亦失親而得親大概吉凶栄辱倶待乎天道不亦幸乎自今以後子奉下書常為晨昏之具也伏願 父母主亦以此子書擬作美雛之玩幸甚千万但於下書曰汝忘父母生育之恩安居異地亦自足衣食而久不出来云云則所垂之語子其可甘受矣少有蔽明之冤若於太平之時于子独逃身離親棄友而潜入不窮之域則子之不孝無双之罪必近於三千五刑之外矣当年之禍口不可道大王之太子被虜而縉紳之女猶且見辱則子來他邦以為栄乎以為足乎伏乞俯察不得已之冤而勿播忘恩之咎於郷党之中幸甚千万且煩 祖父主得麟氏之安否及族師邃方丈之生死何不細示乎不勝魂思夢想之至且通子之奇河東官属及友人河終男氏両人前懇伝感謝之情状仰伏仰情雖無窮只拘行使之兆艱挙大綱而不具小月伏惟下鑑向教是事謹頓首百拝上白書
日遙上人からの手紙(返信元の手紙は逸失)
壬戌冬十月初一日日本九州肥後国熊本本妙寺居被虜子余大男謹百拝上答書于朝鮮国慶尚道河東西良谷居父母主前号余生員諱壽禧氏宅伝事